title: "St. Clemens sark"
text: "At St. Clemens sark as en sark uun Neebel \u00fc\u00fcb Oomram. At st\u00e4\u00e4nt bi a uaster aanj faan Neebel, amanbi 150 meeter faan a \u00e4\u00e4g faan a waas.\n\nHistoore \nAt sark wurd uun't juar 1236 baud. J\u00fctidjs j\u00e4\u00e4w at tau saarpen \u00fc\u00fcb Oomram, Noorsaarep an S\u00f6ssaarep. At sark wurd uun a maden tesken jo tau saarpen baud. Leeder wurd at saarep Neebel trinjam at sark baud. Daalang as Neebel at gratst saarep faan Oomram. \n\nAt sark stamt faan a romaanik an h\u00e4\u00e4 \u00e4\u00e4n sarkskap. At saag as drewen m\u00e4 raid an riaper. Iarst 1908 f\u00fcng at sark en t\u00fcrn. Hi as 36 meeter huuch an m\u00e4 k\u00f6\u00f6ber belaanj. At jaft h\u00f6g j\u00fc\u00fcr staken uun a sark. \u00c4\u00e4n diarfaan as maaget \u00fctj holt an wiset Jesus an sin twaalew jong gaster \u00fc\u00fcb en burd. At wurd ans bi strun f\u00fcnjen.  A d\u00f6\u00f6pstian as faan a romaanisk tidj, amanbi so ual \u00fcs at sark salew. At sarkskap as sm\u00e4\u00e4l an baud \u00fc\u00fcs en skap. B\u00e4\u00e4ft an \u00fc\u00fcb a lachter sidj faan a d\u00f6r h\u00e4\u00e4't en empoore. Det as en huuger b\u00f6\u00f6n, faan huar am fein deel \u00fc\u00fcb a pretjstuul luke koon. Iar wiar a plaatsen diar boowen f\u00e4\u00e4st tu enkelt familin ferden. Tu det ferdialen faan a plaatsen saad am steeden gripen.\n\nLikstianer \n\u00dc\u00fcb a sarkhoof stun f\u00f6l likstianer faan 1670 tu 1830. Jo fertel faan at leewent faan a duaden an stun oner denkmoolsk\u00fcl. Di bek\u00e4\u00e4ndst likstian as wel di faan di siamaan Hark Olufs. Uun a somer jaft at arke s\u00fc\u00fcrsdai inj en pretjei m\u00e4 f\u00f6l musiik.\n\nH\u00f6\u00f6w \nAt gemeen as f\u00f6\u00f6r a efangeelisk lidj faan't hialer eilun diar. Man uk f\u00f6l baaselidj gung tu h\u00f6\u00f6w. Uun Neebel jaft at uk at St. Clemens H\u00fcs, huar a gemeen tuup kem koon, an at pr\u00e4\u00e4sters h\u00fcs uun a jaat \u201ePr\u00e4\u00e4sterstigh\u201d. At jaft en sarkhoof muar bi a struat tu Noorsaarep, an en letjen sarkhoof f\u00f6r sialidj, wat ei bek\u00e4\u00e4nd san. Uun Witjd\u00fcn jaft det en letj sark faan amanbi 1900, wat uk f\u00f6\u00f6r`t pretjin br\u00fckt woort. A gemeen h\u00e4\u00e4 en buk faan 1486, Missale Slesvicense. Dethir buk as at \u00e4\u00e4lst dr\u00fckt buk faan Schleswig-Holstian an at \u00f6\u00f6der \u00e4\u00e4lst dr\u00fckt buk faan`t D\u00e4\u00e4nsk, an diar jaft at bluat noch sjauer stak faan. Wilems woort det buk uun a sark \u00fctjsteld, man normoolerwiis as det uun Kiel uun`t archiif faan a h\u00f6\u00f6w.\n\nFerwisang efter b\u00fctjen \n\n Sidj faan a St. Clemens gemeen, Oomram, sjiisk\n\nLuke uk diar \n Seenksteeden faan Neebel\n\nFutnuuten \n\nSeenksteeden faan Neebel\nReligion"